b'\n_START_ARTICLE_\nPosmas\n_START_PARAGRAPH_\nPosmas (strofa) \xe2\x80\x93 pagrindinis eiliuotos kalbos vienet\xc5\xb3 \xe2\x80\x93 eilu\xc4\x8di\xc5\xb3 \xe2\x80\x93 derinys, pasi\xc5\xbeymintis intonacine vienove ir sistemi\xc5\xa1kai pasikartojantis k\xc5\xabrinyje._NEWLINE_B\xc5\xabna u\xc5\xbebaigtas ne tik intonaciniu, bet ir sintaksiniu bei semantiniu at\xc5\xbevilgiu. Posm\xc5\xb3 b\xc5\xabna rimuot\xc5\xb3 ir nerimuot\xc5\xb3. Pagal eilu\xc4\x8di\xc5\xb3 skai\xc4\x8di\xc5\xb3 skiriami dvieiliai (distichas), trieiliai (tercetas, tercina), ketureiliai (katrenas), penkiaeiliai, \xc5\xa1e\xc5\xa1iaeiliai, septyneiliai, a\xc5\xa1tuoneiliai posmai. Eilut\xc4\x97s posme rimuojamos gretutiniu (aa), kry\xc5\xbeminiu (abab), gaubiamuoju (abba) ir kitais b\xc5\xabdais (pavyzd\xc5\xbeiui, aabccb). Kartais eil\xc4\x97ra\xc5\xa1t\xc4\xaf sudaro vienas sud\xc4\x97tingas posmas (trioletas) arba pastovus keli\xc5\xb3 posm\xc5\xb3 derinys (sonetas, rondo). \xc5\xa0iuolaikin\xc4\x97je poezijoje posmai da\xc5\xbenai grafi\xc5\xa1kai transformuojami \xe2\x80\x93 ketureiliai paver\xc4\x8diami \xc5\xa1e\xc5\xa1iaeiliais, a\xc5\xa1tuoneiliais. Posmus (strofas) turintys tekstai vadinami strofiniais, neturintys \xe2\x80\x93 astrofiniais.'